27/06/2013 | Administración LocalMunicipal
Santiago de Compostela
Urbanismo
Anuncio de modificación de decreto de zonas saturadas

A concelleira delegada de desenvolvemento urbano e sostible, coa data 18 de xuño de 2013 ditou o seguinte Decreto: Primeiro – A Alcaldía-Presidencia do Concello de Santiago de Compostela ditou con data 14 de marzo de 2011 un decreto no que se resolve declarar zonas saturadas as seguintes rúas da cidade: Raíña, Conga, Bispo Xelmírez, San Paio de Antealtares, San Bieito, Vía Sacra, Algalia de Abaixo, Entremuros, Troia, Rúa Travesa, Rúa Nova de Abaixo, Rúa de Santiago do Estero, Alfredo Brañas, Ramón Cabanillas, Santiago de Chile e República Arxentina. A delimitación física da zona obxecto da declaración de zonas saturadas é a que figura no plano adxunto ó expediente. Segundo – Nas rúas comprendidas nas zonas obxecto da declaración queda suspendido o outorgamento de novas licencias de establecementos de hostalería e tendas de conveniencia, non se conceden cambios de titularidade cando este supoña a execución de obras ou aumento de aforo do local, ou a permanencia nas terrazas por riba da 01:30 horas en horario de verán e das 00:00 horas no resto do ano. Ademais, deberá intensificarse a presenza de axentes da policía local nestas rúas. Terceiro – Non obstante, existen algúns desaxustes neste decreto, así como outras cuestión que deben ser obxecto dunha revisión. Con respecto aos citados desaxustes, obsérvase que o texto das rúas comprendidas na declaración de zonas saturadas non inclúe rúas que, pola contra, si que aparecen no plano adxunto. Dado que é un principio xurídico de interpretación das normas que o texto prevalece sobre a información gráfica ou sobre os planos nestes casos, habería que considerar que estas rúas que figuran marcadas no plano pero que non están no texto do decreto non están dentro das zonas declaradas saturadas. Estas rúas son: Praza da Algalia de Abaixo, Cantón de San Bieito, Travesa de san Paio de Antealtares, Rúa de Fonte Sequelo, Praza de Feixoo e Rúa de Abril Ares. Cuarto – Existe igualmente desaxuste entre o horario de terrazas fixado no decreto en o que figura no artigo 6º da Ordenanza reguladora de terrazas e quioscos de hostalería, dándose a paradoxa de que o horario permitido para as terrazas en horario de inverno pola ordenanza é máis restrinxido que o que se autoriza no decreto nas rúas que se declaran saturadas por ruidos. A ordenanza establece que en inverno as terrazas pecharán as 23:30 horas (agás os venres e sábados), mentres que o decreto permite que as terrazas pechen as 00:00. Quinto – Finalmente, dáse o caso de que se inclúe na declaración de zonas saturadas a Rúa da Raíña mentres que non están incluídas nesta declaración as restantes rúas da zona, como a rúa do Franco, a Travesa do Franco, a Praza de Fonseca ou a Praciña do Franco. Todas estas rúas están dedicadas á mesma actividade hostaleira, principalmente de restaurantes, e ten un nivel de ocupación e ruído moi similar. Non existen máis denuncias na rúa da Raíña que no resto das rúas desta tradicional zona do casco vello compostelán dedicado ao tapeo e a actividade de restauración. Tampouco é a actividade de restauración da Raíña unha situación transitoria, agravada ao longo destes anos, senón que forma parte xa da súa actividade tradicional, de xeito que é unha característica desta rúa que se mantén dende tempo secular, como ocorre no caso da rúa do Franco ou na Praza de Fonseca, e que crea en toda esta zona da cidade un ambiente peculiar e diferenciado do resto da cidade. Non existe na rúa da Raíña unha saturación de bares de copas ou pubs, case inexistentes nela, senón que os locais instalados nesta rúa son fundamentalmente casas de comidas, como no caso do Franco, situación moi diferente da que se da nas rúas de san Paio, da Algalia de Abaixo, de Xelmírez, ou da Conga nas que atopamos unha concentración de locais nocturnos, especialmente pubs, que xeran ruídos a altas horas da noite e que non responden á peculiar idiosincrasia destas rúas senón que trátase dun fenómeno relativamente recente e non desexable. Sexto - Ó abeiro do disposto no artigo 124.4. ñ) da Lei 7/85 de RBRL na redacción dada pola Lei 57/2003 de medidas para a modernización do goberno local e a Lei 4/2004 do 28 de xuño do Parlamento de Galicia, que establece no seu artigo 1 a aplicación ó Concello de Santiago do disposto na lexislación estatal, anteriormente sinalada, o alcalde é competente para ditar a resolución que se interesa. Asemade, de conformidade co disposto no artigo 124.5 da Lei 7/85 na redacción dada pola Lei 57/03, por decreto de data 26 de febreiro de 2013 o alcalde delega no concelleiro/a que asina a competencia que se interesa. Séptimo - Visto o exposto nos parágrafos anteriores, o informe do Director de área de urbanismo e infraestruturas, e en virtude das facultades que me confire a Lei 7/1985 de 2 de abril e na redacción dada pola Lei 11/99 e a Lei 57/2003, de 16 de decembro, de medidas para a modernización do goberno local. Polo exposto RESOLVO: Iniciar un expediente de modificación do decreto de 14 de marzo de 2011 polo que se declaran varias rúas da cidade como zonas saturadas aos efectos de: 1º) Incluír entre as zonas obxecto de declaración de zonas saturadas aquelas rúas que figuran no plano adxunto e que ata o de agora non figuraban no texto do decreto, de acordo con disposto no artigo 105 da Lei 30/1992, de Réxime Xurídico das Administracións Públicas e do Procedemento Administrativo Común, que permite subsanar os erros materiais. Trátase das rúas: Praza da Algalia de Abaixo, Cantón de San Bieito, Travesa de San Paio de Antealtares, Rúa de Fonte Sequelo, Praza de Feixoo e Rúa de Abril Ares.2º) Establecer que o horario das terrazas situadas nas zonas saturadas será o mesmo que figura no artigo 6º da ordenanza reguladora de terrazas e quioscos de hostalería, que se poderá modificar en rúas concretas, e mesmo para locais determinados, por decreto da alcaldía no caso de que existan molestias por ruídos. A actividade de terraza na vía pública non se considera como unha nova actividade ou unha ampliación de local a efectos deste decreto dado que trátase dunha actividade que se desenrola en precario sobre a vía pública.3º) Elimínase a Rúa da Raíña das rúas obxecto de declaración de zonas saturadas polos motivos expostos neste decreto.5º) 4º) O art.5º da Ordenanza quedará redactado do seguinte xeito: A declaración de zonas saturadas terá os seguintes efectos: - Quedará suspendido o outorgamento de novas licenzas de apertura ou ampliación das actividades incluídas no apartado anterior, con efectos dende a publicación no Boletín Oficial da Provincia do Decreto que resolva a declaración de zonas saturadas. A suspensión non abrangue a modificación de licenzas existentes que non impliquen aumento de aforo do local. Non se concederán cambios de titularidade das licenzas existentes cando o outorgamento supoña a execución de obras que incrementen o aforo do local. Procederase a abrir un período de VINTE DÍAS de información pública de acordo co previsto no artigo 13 da Ordenanza Xeral Municipal Reguladora da Emisión e Recepción de Ruídos, Vibracións e Condicións dos Locais. Santiago de Compostela, a 18 de xuño de 2013. A concelleira delegada da Área de Desenvolvemento Urbano e Sostible, Asdo.: Maria Pardo Valdés